Illum il-Kummissjoni Ewropea ppubblikat ir-rapporti bil-profili tas-sistemi tal-kura tas-saħħa ta' 30 pajjiż. Il-Profili tas-Saħħa tal-Pajjiżi qegħdin jinħarġu flimkien mar-Rapport ta' Akkumpanjament li juri wħud mill-akbar xejriet fit-trasformazzjoni tas-sistemi tal-kura tas-saħħa u jislet konklużjonijiet ewlenin mill-Profili. Il-Kummissarju għas-Saħħa u s-Sikurezza Alimentari, Vytenis Andriukaitis qal: “Bosta stħarriġiet u dibattiti madwar l-Ewropa jixhdu li s-saħħa qiegħda minn ta' quddiem fil-prijoritajiet taċ-ċittadini Ewropej. Jiena partikolarment kuntent li, fl-aħħar, il-promozzjoni tas-saħħa u l-prevenzjoni tal-mard qegħdin jingħataw l-attenzjoni li jeħtieġu. Għalhekk, jiena kburi ħafna li nedejt iċ-ċiklu L-Istat tas-Saħħa fl-UE u li wettaqna żewġ ċikli flimkien mal-OECD u l-Osservatorju Ewropew għas-Sistemi u għall-Politiki tas-Saħħa għal 28 Stat Membru tal-UE, u n-Norveġja u l-Iżlanda. Nista' nara biċ-ċar li din il-bażi soda ta' għarfien dwar il-pajjiżi speċifiċi u dwar l-UE sħiħa, talimenta kemm it-tfassil tal-politiki nazzjonali kif ukoll il-kooperazzjoni fil-livell tal-UE. Nittama li s-suċċessur tiegħi se jkompli dan l-eżerċizzju u li aktar Stati Membri jieħdu azzjonijiet ta' segwitu wara d-diskussjonijiet fuq bażi volontarja dwar is-sejbiet taċ-ċiklu u jaqsmu l-aħjar prassi.” Sejbiet ewlenin Il-Profili tas-Saħħa tal-Pajjiżi jipprovdu analiżi profonda tas-sistemi tas-saħħa, li jħarsu lejn is-saħħa tal-popolazzjoni u lejn il-fatturi ta' riskju importanti, kif ukoll lejn l-effikaċja, l-aċċessibbiltà u r-reżiljenza tas-sistemi tas-saħħa f'kull Stat Membru tal-UE. Jirriflettu b'mod ċar l-għanijiet komuni fl-Istati Membri kollha, u jiżvelaw l-oqsma potenzjali fejn il-Kummissjoni tista' tħeġġeġ it-tagħlim reċiproku u l-iskambju ta' prassi tajba. Ir-Rapport ta' Akkumpanjament jippreżenta xi wħud mill-akbar xejriet fit-trasformazzjoni tas-sistemi tas-saħħa tagħna: Sfond Fl-2016, il-Kummissjoni Ewropea nediet iċ-ċiklu ta' trasferiment tal-għarfien, L-Istat tas-Saħħa fl-UE, biex tgħin lill-Istati Membri tal-UE jtejbu s-saħħa taċ-ċittadini tagħhom u l-prestazzjoni tas-sistemi tas-saħħa tagħhom. Ir-rapporti joffru analiżi u osservazzjonijiet komprensivi u sensittivi għall-kuntest, li jimlew lakuna fl-għarfien li kienet identifikata bħala ostakolu ewlieni għal dawk li jfasslu l-politika dwar is-saħħa. Ir-rapporti ntużaw b'mod wiesa' mill-awtoritajiet nazzjonali. Għal aktar informazzjoni: It-30 Profil tas-Saħħa tal-Pajjiżi, ir-Rapport ta' Akkumpanjament u aktar tagħrif ta' sfond jinsabu hawnhekk. Segwina fuq Twitter: @V_Andriukaitis@EU_Health